
Støtteerklæring til de streikende ved Andresen Karosseri avd. Ski

Norsk Arbeidsmandsforbund uttrykker vår støtte til de streikende ved Andresen Karosseri i Ski og Fellesforbundet i kampen for tariffavtale. I over et halvt år har de ansatte streiket for å få på plass en tariffavtale. Det er et helt legitimt og grunnleggende krav som arbeidsgiver burde ha imøtekommet for lenge siden.
– Det er uakseptabelt at arbeidstakere må streike i månedsvis for å få på plass en tariffavtale. Tariffavtalene er selve grunnmuren i den norske arbeidslivsmodellen og sikrer ordnede lønns- og arbeidsvilkår, medbestemmelse og trygghet på jobben. Dette er rettigheter alle arbeidstakere fortjener, sier forbundsleder Brede Edvardsen. 
De streikende ved Andresen Karosseri har vist en imponerende styrke og utholdenhet. Deres kamp handler ikke bare om egne arbeidsvilkår, men om retten til å organisere seg og kreve tariffavtale. 
Norsk Arbeidsmandsforbund står solidarisk med de streikende. Deres kamp er vår kamp! 
Med solidarisk hilsen,

Brede Edvardsen 
Forbundsleder i Norsk Arbeidsmandsforbund

